作者:鄭遨
標題:山居
內容:悶見有人尋，移庵更入深。落花流澗水，明月照松林。醉勸頭陀酒，閑教孺子吟。身同雲外鶴，斷得世塵侵。冥心棲太室，散發浸流泉。採柏時逢麝，看雲忽見山。夏狂沖雨戲，春醉戴花眠。絕頂登雲望，東都一點煙。不求朝野知，臥見歲華移。採藥歸侵夜，聽松飯過時。荷竿尋水釣，背局上巖棋。祭廟人來說，中原正亂離。